**Referat af bestyrelsesmøde i Grundejerforeningen Kirkemosen Brønshøj den 23. april 2018**

Deltagere: Knud Christensen, Torben Steen Larsen, Thomas Thiberg og Michael Rannje (referent). Der var afbud fra Christina Larsen og Jens Peder Halkjær Kristensen.

**Dagsorden:**

1. Afklaring af hvad vi gør med Stubbevangen og skraldebiler
2. Vejbump på Dalvangen – hvor mange og hvor?
3. Nyt slidlag på alle veje
4. Skadet fortov på Skolevangen
5. Skolevangen og trafik
6. Kloak ved Risvangen/Højlandsvangen
7. Hareskovvejen 65 – benævnt ”lossepladsen”.
8. Eventuelt

Der var ingen bemærkninger eller tilføjelser til dagsordenen.

**Pkt. 1: Afklaring af hvad vi gør med Stubbevangen og skraldebiler**

Kommunen giver ikke nogen konkret anvisning på, hvad der er mest hensigtsmæssig til løsning af skraldebilernes problem med at anvende vejen i forbindelse med afhentning af skrald hos grundejerne. Kommunen henviser blot til nogle links om, hvorledes man søger om tilladelse til at indføre parkerings restriktioner – ikke hvilke former og inden for hvilke tidsintervaller. Der afhentes jo nu skrald over stort set hele ugen afhængig af type af skrald. Michael vil kontakte kommunen for at få en mere specifik anbefaling idet en løsning som foreslået på generalforsamlingen med fortovsparkering vurderes uhensigtsmæssig, da fortovene på den del af Stubbevangen er meget smalle.

**Pkt. 2: Vejbump på Dalvangen – hvor mange og hvor?**

Der var enighed om en forsøgsordning med to midlertidige vejbump, som monteres på vejen, for at se om bump reelt dæmper trafikhastigheden. Det er en meget smal vej, som i forvejen ikke indbyder til høj hastighed. Hans undersøger, om det er muligt med en forsøgsordning. Michael orienterer Bjarke Fonnesbech om dette tiltag, idet han var forslagsstiller på generalforsamlingen.

**Pkt. 3: Nyt slidlag på alle veje**

Knud havde indhentet tilbud fra NCC på nyt slidlag på 434.500 kr. ekskl. moms. Der var enighed om at arbejde videre med dette, idet der skulle ske en højere grad af præcisering af hvad det koster samtidig at få rettet kantstene for at opnå en samlet mere præcis pris.

**Pkt. 4: Skadet fortov på Skolevangen**

Knud arbejder videre med reparationen af fortovet på Skolevangen med henblik på en mere slidstærk løsning, idet det må forventes at det pågældende stykke fortov fremadrettet vil blive udsat for tung kørsel, når store biler skal svinge ud på Hareskovvejen. Omkostningen dækkes af den almindelige vejvedligeholdelse.

**Pkt. 5: Skolevangen og trafik**

Der var enighed om fortsat at arbejde med muligheden for at få større biler dirigeret væk fra Skolevangen. Der skal derfor ses på en gennemkørsel forbudt-løsning eller en løsning med længdebegrænsning for større biler, evt. vægtgrænse. Målet er at få skabt en løsning så det fremgår af bilernes GPS, at der er en hindring for gennemkørsel. Michael arbejdere videre i forhold til kommunen.

**Pkt. 6: Kloak ved Risvangen/Højlandsvangen**

Knud foranlediger en nærmere undersøgelse af hvorfor vejen omkring kloakken synker inden reparation. Omkostningen dækkes af den almindelige vejvedligeholdelse.

**Pkt. 7: Hareskovvejen 65 – benævnt ”lossepladsen”**

Michael arbejder mod en løsning, idet den ekstreme ophobning af skrald må være ulovlig anvendelse af en villagrund.

**Pkt. 8: Eventuelt**

Næste møde blev aftalt til den 24. maj 2018 kl. 19.00, hvor vi mødes for at foretage den årlige gennemgang af vores veje og fortove.